NCT

NCT () on vuonna 2016 perustettu eteläkorealainen yhtye, jonka levy-yhtiönä toimii SM Entertainment. Yhtyeen nimi tulee englanninkielisistä sanoista "Neo Culture Technology", joka kuvaa yhtyeen periaatetta rajattomasta määrästä jäseniä. Jäsenet on jaettu eri alaryhmiin, joita on tällä hetkellä kuusi: NCT U, NCT 127, NCT Dream, NCT Wish, NCT Dojaejung ja WayV.
Historia.
SM Entertainmentin perustaja Lee Soo-man piti esitelmän tammikuussa 2016, missä hän puhui yhtiön suunnitelmista perustaa uusi yhtye, jonka jäsenet debytoisivat eri ryhmissä ympäri maailmaa.
Huhtikuussa SM Entertainment ilmoitti yhtyeen ensimmäisestä alaryhmästä NCT U (kor. 엔시티 유), johon kuuluu kuusi jäsentä: Taeil, Taeyong, Doyoung, Ten, Jaehyun ja Mark. NCT U julkaisi kaksi singleä 9. huhtikuuta 2016: ”The 7th Sense” ja ”Without You”. Jälkimmäisestä kappaleesta julkaistiin myös kiinankielinen versio alkuperäisen koreankielisen lisäksi.
NCT:n toinen alaryhmä NCT 127 (kor. 엔시티 127) debytoi kappaleellaan ”Fire Truck” 7. heinäkuuta 2016. Kappale sisältyy alaryhmän ensimmäiseen minialbumiin "NCT #127," joka julkaistiin 10. heinäkuuta 2016. Ryhmä koostui tällöin seitsemästä jäsenestä: Taeil, Taeyong, Yuta, Jaehyun, WinWin, Mark ja Haechan. Jäsenet julkaisivat toisen singlensä ”Taste the Feeling” yhteistyössä Coca-Colan kanssa 29. heinäkuuta 2016. Ryhmään lisättiin myös jäsenet Doyoung ja Johnny vuoden 2017 alussa. NCT 127 sai vuoden 2018 lokakuussa vielä kymmenennen jäsenen, Jungwoon. Alaryhmä on sijoitettu Souliin, ja ryhmän nimessä olevat luvut 127 viittaavatkin Soulin pituuspiireihin.
SM Entertainment ilmoitti NCT:n kolmannesta alaryhmästä, NCT Dreamista, 19. elokuuta. Heidän ensimmäinen singlensä ”Chewing Gum” julkaistiin 24. elokuuta 2016. NCT Dreamin konseptiin kuului alun perin ryhmästä valmistuminen jäsenen täyttäessä korealaisessa ikäjärjestelmässä 20 (kansainvälisesti 19). Ryhmään kuului debytoidessa seitsemän jäsentä: Mark, Renjun, Jeno, Haechan, Jaemin, Chenle ja Jisung. Ryhmän vanhin jäsen Mark valmistui yhtyeestä vuoden 2018 lopussa, mutta palasi vuonna 2020, ja valmistumisjärjestelmä päätettiin hylätä.
Vuoden 2018 alussa NCT aloitti uuden, vuoden kestävän projektin nimeltä "NCT 2018". Tammikuun 31. päivä 2018 SM Entertainment ilmoitti, että NCT saa kolme uutta jäsentä, jotka liitettäisiin projektiin: Lucas, Jungwoo ja Kun. Heidät liitettiin myöhemmin projektin lisäksi myös muihin alaryhmiin. 
Joulukuussa 2019 SM Entertainment ilmoitti neljännen alaryhmän, Wayv:n (zh. 威神V) debytoivan ala-levy-yhtiö Label V:n alla. Alaryhmä on sijoitettu Kiinaan ja julkaisee musiikkia pääosin mandariinikiinaksi. Yhtyeen alkuperäiseen kokoonpanoon kuuluivat Kun, Winwin, Ten, Lucas, Hendery, Xiaojun ja Yangyang. 21 kuukautta kestäneen tauon jälkeen, Lucas jätti Wayv:n ja NCT:n toukokuussa 2023 jatkaakseen soolouraansa. 
SM Entertainment ilmoitti projektista NCT 2020 syyskuussa 2020, ja yhtyeen toinen studioalbumi "NCT 2020 Resonance Pt. 1" julkaistiin lokakuun puolivälissä. Kuten NCT 2018, projekti kokosi kaikki 21 jäsentä yhteen ja mukaan liitettiin myös kaksi uutta jäsentä: Shotaro ja Sungchan. Projektin toinen osa, "NCT 2020 Resonance Pt. 2" julkaistiin marraskuun lopussa. 4. joulukuuta yhtye julkaisi vielä kappaleen "Resonance", jossa esiintyvät kaikki 23 jäsentä. Kappale on koottu toisessa studioalbumissa julkistetuista kappaleista "Make a Wish (Birthday Song)", "90's Love","Work It" ja "Raise the Roof".
13. marraskuuta 2021 NCT:n ilmoitettiin yhdistyvän jälleen nimellä NCT 2021 kolmannella studioalbumillaan "Universe". Huhtikuussa 2022 digitaalinen musiikkiprojekti SM Station perusti ala-projektin NCT Lab, joka julkaisisi soolomusiikkia NCT:n jäsenille. Ensimmäinen single oli Markin "Child" sekä Doyoungin, Haechanin ja Markin esittämä "Conextion (Age of Light)", jonka musiikkivideossa tanssii Shotaro.
Toukokuussa 2023 SM Entertainment tiedotti, että Sungchan ja Shotaro jättäisivät NCT:n ja debytoisivat sen sijaan levy-yhtiön uuden poikayhtyeen, Riizen, jäseninä.
Elokuussa 2024 SM Entertainment ilmoitti Taeilin jättävän NCT:n tämän saatua syytteen seksuaalirikoksesta.